Polisiemanne, wagte geskiet tydens transitoroof(Argieffoto: Hansie Linde) Twee polisiebeamptes en twee veiligheidswagte is die naweek tydens ’n transitorooftog in die omgewing van eMalahleni (Witbank) in Mpumalanga gewond. Brig. Selvy Mohlala, woordvoerder van die polisie, sê twee Mercedes Benz-motors het Saterdag teen ’n hoë spoed op ’n geldwa van Fidelity en twee begeleidingsvoertuie op die N4 afgejaag gekom. Een van die Mercedes-motors het teen die geldwa gebots en dié het omgeslaan terwyl die ander Mercedes teen een van die begeleidingsvoertuie probeer bots het. Die bestuurder van die begeleidingsvoertuig kon egter uitswaai en ’n botsing voorkom. ’n Skietery het tussen die veiligheidswagte en sommige van die transitorowers uitgebreek terwyl die ander rowers die omgeslaande geldwa met plofstof oopgeblaas het. Twee veiligheidswagte is in die proses beseer. Lede van die polisie in Middelburg se blitspatrollie was tydens die voorval toevallig op patrollie en het opgemerk dat die verkeer opeenhoop. Die polisiebeamptes het ondersoek ingestel maar is by aankoms op die toneel deur ŉ ander groep verdagtes in ŉ Mazda in ŉ lokval gelei. Twee van die beamptes is in die proses geskiet terwyl ’n derde ongedeerd van die voorval afgekom het. Die verdagtes het daarna almal in ’n grys Audi en die Mazda gevlug en is sedertdien steeds soek. Die gewonde veiligheidswagte en polisiebeamptes is ná die voorval hospitaal toe geneem vir mediese behandeling. Mohlala sê ’n 44-jarige man is intussen boonop in hegtenis geneem nadat hy in die besit van ’n groot bedrag geld betrap is wat vermoedelik op die toneel van die transitorooftog gesteel is. Die man het Maandag in die Emalahleni-landdroshof verskyn op aanklag van diefstal.